text: Stukket i maven med kniv: Mand er i yderste livsfare
  12 maj 2013 kl. 03.37
  Politiet har anholdt flere af de personer, som var til stede under et knivoverfaldet i et hus nær Horsens.
  En mand er i yderste livsfare, efter at han natten til søndag blev overfaldet med en kniv i en lille by tæt ved Horsens.
  - Han er blevet stukket i maven. Vi ved ikke hvor mange gange, lyder det fra vagtchef Jørn Lindhardt fra Sydøstjyllands Politi.
  Knivoverfaldet fandt sted i et hus i Ølholm, der ligger mellem Tørring og Uldum. Manden ligger nu på sygehuset i Horsens, hvor lægerne forsøger at redde hans liv.
  Politiet har indtil videre lagt seks personer i håndjern.
  - Vi har anholdt de personer, som var til stede på adressen, og så var der nogle i en bil i nærheden fra samme persongruppe, som vi også har anholdt, siger Jørn Lindhardt.
  Sydøstjyllands Politi er dog ikke sikre på, at en af de anholdte er gerningsmanden. Nogen kan have taget flugten, inden betjentene nåede frem til huset, lyder det.
  Manden blev overfaldet kort før klokken 3.
  